РЕШЕНИЕ НА СЪДА НА ПУБЛИЧНАТА СЛУЖБА (втори състав)
22 ноември 2007 година
Дело F‑67/05
Christos Michail
срещу
Комисия на Европейските общности
„Публична служба — Длъжностни лица — Оценка — Доклад за развитие на кариерата — Процедура по оценяване за 2003 г. — Жалба за отмяна — Иск за обезщетение“
Предмет: Жалба, подадена на основание на член 236 ЕО и на член 152 АЕ, с която г‑н Michail иска да се отмени докладът за развитие на
кариерата му за периода от 1 април до 31 декември 2003 г., да се отмени решението от 15 април 2005 г., с което се отхвърля
жалбата му срещу доклада за развитие на кариерата му за 2003 г., както и да се осъди Комисията да му заплати сума от 90 000 EUR
като обезщетение за неимуществените вреди, които твърди, че е претърпял
Решение: Отменя доклада за развитие на кариерата на жалбоподателя за периода от 1 април до 31 декември 2003 г. Отхвърля жалбата в останалата
ѝ част. Осъжда Комисията да заплати съдебните разноски.
Резюме
Длъжностни лица — Атестиране — Доклад за развитие на кариерата
(член 43 от Правилника за длъжностните лица)
Член 43 от Правилника и член 1, параграф 2 от приетите от Комисията Общи разпоредби за изпълнение на член 43 от Правилника
трябва да се тълкуват в смисъл, че не допускат администрацията да дава оценка на заслугите на длъжностно лице, на което не
е била възложена никаква функция. Макар че оценяването на индивидуалното изпълнение на задачите и на извършената работа с
оглед на резултатите, които трябва да бъдат постигнати, е задължително в случаите, когато на длъжностното лице са възложени
определени функции, такава оценка, напротив, не следва да се дава, когато на заинтересованото лице не са били поверени никакви
подлежащи на оценяване функции. Следователно, когато през референтния период на оценяваното длъжностно лице не са поверявани
никакви подлежащи на оценяване функции, независимо че то е било на работа, докладът за развитие на кариерата му следва да
се отмени. Тази отмяна предполага, че администрацията трябва да потърси всички подобаващи средства, с които да разреши въпроса
с липсата на оценка на заслугите чрез предоставяне на подходящ брой точки.
(вж. точки 30, 31, 33 и 34)